Die Nowgorodse Kodeks (Russies: Новгородский кодекс, Nowgorodski kodeks) is die oudste boek uit die tyd van Kiëf-Roes wat bewaar gebly het. Dit is op 13 Julie 2000 in Nowgorod ontdek. Dit is ’n palimpses wat uit drie gebinde houttablette bestaan, met vier bladsye wat met was gevul is. Daarop het die vorige eienaar oor twee of drie dekades tientalle, of moontlik honderde, tekste geskryf nadat hy elke keer die vorige teks uitgevee het. Volgens inligting wat verkry is met stratigrafie, radiokoolstofdatering en uit die teks self (waarin die jaar 999 verskeie kere voorkom) is die waskodeks in die eerste kwart van die 11de eeu en dalk al in die laaste jare van die 10de eeu gebruik. Dit is dus ouer as die Ostromir-evangelie, die vroegste Oos-Slawiese boek waarvan die presiese datum vasgestel is. Sedert 1932 word konstante uitgrawings in Nowgorod gedoen deur die stad se argeologiese ekspedisie. Sedert die vroeë 1970's word gefokus op die Troitza (Drie-eenheid)-gebied van die antieke Loedin-deel van die stad wat byna 6 000 m2 beslaan.